Man buite Polokwane met klippe doodgegooi | Netwerk24
Man buite Polokwane met klippe doodgegooi
Deur Marietie Louw-Carstens 22 Mei 2017 11:59
'n Man is Sondag in Mankweng buite Polokwane met klippe doodgegooi in een van minstens drie voorvalle in Limpopo waar gemeenskappe die reg in eie hande geneem het.
Lt.kol. Moatshe Ngoepe, polisiewoordvoerder in Limpopo, sê die 24-jarige man is deur 'n woedende groep mense met klippe bestook omdat hulle hom van 'n moord by 'n plaaslike drankwinkel verdink het.
In nog 'n voorval in dieselfde streek is 'n 67-jarige man, wat deur die gemeenskap van Sekgosese verdink is van die moord op 'n vriend van hom, se huis afgebrand.
Ngoepe sê daar is ook twee grasdakhuise en 'n sesslaapkamerhuis afgebrand.
Die geweld het uitgebreek nadat die lyk van 'n 67-jarige man verlede week in 'n dam gekry is. Die gemeenskap is na die huis van die man wat hulle van die moord verdink en het eers die hek voor die huis afgebreek voordat hulle dit aan die brand gesteek het.
In 'n aparte voorval van vigilante-geweld is sewe huise Vrydag in Mutale buite Thohoyandou afgebrand.
Mense hier beskuldig Dovhani Munyai daarvan dat sy weet waar Muzila Shumami (26), 'n psigiatriese pasiënt, is wat op 21 Maart vermis geraak het. Van die huise wat afgebrand is behoort aan Munyai.
Ngoepe sê die ontstoke gemeenskap het boonop 'n plaaslike supermark afgebrand.
Die polisie kon hulle keer toe hulle op pad was om Munyai se huis aan die brand te steek.
Ngoepe sê die polisie maan weereens die publiek om nie die reg in eie hande te neem nie.
"Dit sal nie geduld word nie."
Die afgelope tyd is daar elke week verskeie voorvalle waar mense wat van misdrywe verdink word, se eiendom afgebrand word.